የቻይናው ግዙፍ የጨርቃጨርቅ ኩባንያ በኢትዮጵያ የጨርቃጨርቅ ኢንዱስትሪ ፓርክ የማቋቋም እቅድ እንዳለው ገለጸ
የቻይናው ግዙፍ የጨርቃጨርቅ ኩባንያ ዮም ግሩፕ ኢትዮጵያ በ15 ሚሊዮን ዶላር የጨርቃጨርቅ ኢንዱስትሪ ፓርክ የማቋቋም እቅድ እንዳለው አስታወቀ።ፕሬዝዳንት ዶክተር ሙላቱ ተሾመ የኩባንያውን መስራችና ሊቀመንበር ሚስተር ዡ  ዥሁሚንግን በጽፈት ቤታቸው አነጋግረዋል።ዶክተር ሙላቱ ተሾመ በዚሁ ጊዜ እንደገለፁት በአሁኑ ወቅት በኢትዮጵያ ያለውን አመቺ የኢንቨስትመንት እድል በመጠቀም የበርካታ አገራት ኩባንያዎች በተለያዩ መስኮች እየተሰማሩ ናቸው።የቻይናው ዮም ግሩፕ ኩባንያ  በአገሪቱ ያለውን ለጥጥ ምርት ተስማሚ የአየር ንብረትና ዝቅተኛ የጉልበት ዋጋ በመጠቀም በጨረቃጨርቅ ኢንዱስትሪ ዘርፍ ቢሰማራ በአጭር አመታት አትራፊ እንደሚሆን ለኩባንያው ባለቤት ነገረዋቸዋል።የኢትዮጵያ መንግስት የኩባንያ ጥረት እንዲሳካ አስፈላጊውን የቅርብ ድጋፍ እንደሚያደርግም ፕሬዝዳንት ሙላቱ ማረጋገጣቸውን ውይይቱን የተከታተሉት የፕሬዝዳንቱ ቃል አቀባይ ለጋዜጠኞች ተናግረዋል።የኩባንያው መስራችና ሊቀመንበር ዡ ዥሁሚንግ ከፕሬዝዳንቱ ጋር ከተወያዩ በኋላ የ50 ፋብሪካዎች ባለቤት የሆነው ኩባንያቸው በኢትዮጵያ የኢንዱስትሪ ፓርክ ለመገንባት እቅድ መያዙን ገልጸዋል።ኩባንያው ቻይና ውስጥ ከሚንቀሳቀሱ የጨርቃጨርቅ ኢንዱስትሪዎች መካከል ግንባር ቀደም እንደሆነና በኢትዮጵያ ለሚያቋቁሙው የጨርቃጨርቅ ኢንዱስትሪ ፓርክ 20 ሄክታር መሬት ያህል እንደሚያስፈልገው አብራርተዋል።በኢትዮጵያ ስራውን ለመጀምር የሚያስችለውን የቢዝነስ እቅድም ኩባንያው በአጭር ጊዜ ውስጥ አዘጋጅቶ እንደሚያቀርብ ገልጸዋል።ዮም ግሩም ኩባንያ ከጨርቃጨርቅ ባሻገር የልብሰ ስፌት ፋብሪካዎች  ባለቤት በመሆኑ በኢትዮጵያ ወደ ስራ በሚገባበት ወቅት በጥጥ ምርት የተሰማሩ አርሶ አደሮችን የገበያና የምርት አቅርቦት ለማሳደግ የላቀ ጠቀሜታ  እንደሚኖረውም ጠቁመዋል።በኢትዮጵያ በስፋት ከሚንቀሳቀሱ የውጭ አገራት ባለሃብቶች መካከል ቻይናውያን ቀዳሚውን ስፍራ መያዛቸውን የኢትዮጵያ ኢንቨስትመንት ኮሚሽን መረጃ ያመለክታል።(ኢዜአ)